Einungis verður hægt að lenda minni farþegavélum á Egilsstaðaflugvelli næstu vikurnar á meðan nýtt malbik verður lagt á völlinn. Flugbrautin verður stytt um helming á framkvæmdatíma.
Stórfelldar endubætur hófust á Egilsstaðaflugvelli í morgun. Áætlað er að malbikun og önnur tengd verk kosti 1,4 milljarða og geta einungis minni vélar Icelandair geta lent á vellinum meðan á framkvæmdum stendur.
Flugbrautin á Egilsstaðaflugvelli er 2000 metra löng og 45 metra breið. Verður hún öll malbikuð ásamt öxlum og akbrautum næstu vikurnar, samtals yfir 131 þúsund fermetrar. Í þetta þarf yfir 18 þúsund tonn af malbiki. Sett var upp sérstök malbikunarstöð á Selhöfða og er heitu malbikinu ekið á bílum inn á flugvöll. Þar er lagt út 5 sentimetra þykkt lag ofan á eldra malbik.
Ásgeir Rúnar Harðarson, flugvallastjóri á Egilsstaðaflugvelli, segir snúið að malbika flugvöll í fullri notkun.
Jú, það er margt sem þarf að huga að og er fyllsta öryggis gætt í öllu. Starfsmenn ISAVIA hafa verið að vinna að því í allan vetur að undirbúa þetta verk. Á framkvæmdatíma þá erum við búin að stytta flugbrautina. Við erum með þúsund metra braut í notkun og þúsund metra þá undir framkvæmdasvæði. (En geta þá stærri vélar síður lent á vellinum ef brautin er bara helmingur af því sem hún er venjulega?) Við takmörkum okkur við áætlunarflug og þá minni flugvél Icelandair, Q200 vélina á framkvæmdatíma. Og sjúkra- og neyðarflug.
Flugbrautin verður malbikuð í þrennu lagi - fyrst suðurendinn, næst flugstöðinni. Á meðan verður tímabundin akbraut í gegnum framkvæmdasvæðið og fylgdarbíll fylgir vélum heim í stæði. Næst verður lagt á miðhlutann og verður völlurinn lokaður í 17-20 klukkutíma meðan á þeirri vinnu stendur. Að lokum verður svo norðurendinn malbikaður.
Við áætlum að þessu verði lokið um mánaðamótin júlí-ágúst ef allt gengur vel en framkvæmdin er vissulega háð veðri. Og ég vil þakka samgöngu- og sveitarstjórnarráðherra og Alþingi fyrir að fara í þessa brýnu framkvæmd.
Einungis verður hægt að lenda minni farþegavélum á Egilsstaðaflugvelli næstu vikurnar á meðan nýtt malbik verður lagt á völlinn. Flugbrautin verður stytt um helming á meðan.